**SUOMEN JACKRUSSELLINTERRIERIT RY**

**AGILITYN ROTUMESTARUUSKILPAILUT Säännöt**

Kilpailuun voivat osallistua kaikki ne russelit, joiden ohjaaja on Suomen Jackrussellinterrierit ry:n jäsen.

Agilitymestaruudet ratkotaan kerran kalenterivuodessa. Kilpailu pyritään järjestämään joka vuosi eri paikkakunnalla.

1. ROTUMESTARUUSKILPAILUT EPÄVIRALLISENA TAPAHTUMANA

Kilpailussa ratkaistaan erikseen möllien ja kisaavien rotumestaruus. Molemmissa kilpailuissa juostaan yksi agilityrata, jonka tuloksen perusteella mestaruudet ratkaistaan. Jos tapahtumassa on mahdollista suorittaa uusintarata, vain ensimmäisen radan tulos lasketaan mukaan mestaruutta ratkaistaessa.

Mini- ja medikoirat kisaavat omissa säkäluokissaan, mutta tuloksissa nämä säkäluokat yhdistetään paremmuuden ratkaisemiseksi.

Möllimestaruus

Möllimestaruuskilpailu on avoin russeleille, jotka eivät ole tapahtumapäivään mennessä osallistuneet virallisiin agilitykilpailuihin.

Radalla ei ole keinua, rengasta, pujottelua, pöytää, okseria tai umpitunnelia. Osallistuvan koiran pitää olla täyttänyt 12 kk viimeistään kilpailua edeltävänä päivänä.

Kilpailun paremmuusjärjestys ratkaistaan virallisten agilitykilpailuiden sääntöjen mukaan huomioiden ratavirheet sekä aika. Kilpailussa palkitaan kolme parasta koiraa. Voittaja saa Möllimestari-tittelin.

Kisaavien mestaruus

Kilpailu on avoin kaikille russeleille. Kilpailu käydään yhdellä radalla, jonka kaikki kilpailuun osallistuvat koirakot suorittavat tasoluokasta riippumatta. Radalla voidaan käyttää kaikkia virallisia agilityesteitä. Osallistuvan koiran pitää olla täyttänyt 18 kk viimeistään kilpailua edeltävänä päivänä.

Kilpailussa palkitaan kolme parasta russelia sekä lisäksi ykkös- ja kakkosluokan parhaat koirakot. Voittaja saa Rotumestari-tittelin.

1. ROTUMESTARUUSKILPAILUT VIRALLISTEN KILPAILUIDEN YHTEYDESSÄ

Rotumestaruudesta kilpailevat ykkös-, kakkos- ja kolmosluokan koirat. Mahdolliset medirusselit kisaavat miniluokan radoilla epävirallisesti. Osallistuminen rotumestaruuskilpailuun ei ole mahdollista, jos medirusseli kilpailee virallisten kilpailuiden vastaavalla mediradalla. Medikoirakot ilmoittautuvat rotumestaruuskilpailuun ainoastaan yhdistyksen yhteyshenkilölle.

*Karsinta*

Ykkös- ja kakkosluokilla karsintarata on oman luokan rata (joko hyppy- tai agirata). Kolmosluokalla karsintarata on oman luokan kisapäivän ensimmäinen rata. Kaikissa tasoluokissa karsintaradalta finaaliin etenevät kaikki tuloksen tehneet koirakot.

*Finaali*

Finaalirata on kolmosluokan kisapäivän jälkimmäinen rata. Ykkös- ja kakkosluokan koirakot osallistuvat kisaan epävirallisesti. Sijoitukset määräytyvät pelkän finaaliradan tuloksen perusteella

Kilpailussa palkitaan finaaliradan kolmen parhaan joukkoon sijoittuneet sekä parhaat ykkös- ja kakkosluokan koirat. Finaaliradan voittaja saa Rotumestari-tittelin.